INSTITUTI PEDAGOGJIK I KOSOVËS

# FTESË

Për dërgimin e punimeve për konferencën ndërkombëtare shkencore:

MBINGARKESA KURRIKULARE - NDIKIMI NË ARRITSHMËRINË DHE MIRËQENIEN E NXËNËSVE DHE MËSIMDHËNËSVE

(Aspekte të zbatimit të reformës arsimore - kurrikulës)

Të nderuar punëtorë shkencorë, hulumtues dhe profesionistë nga fusha e arsimit parauniversitar,

Afër një dekadë pas fillimit të reformës kurrikulare dhe pesë vjet nga fillimi i zbatimit në të gjitha shkollat, sfidat dhe ankesat e nxënësve, mësimdhënësve dhe prindërve, janë të përditshme. Ende ka paqartësi dhe dilema për aspekte të veçanta të përmbajtjes, qasjes dhe zbatimit të KK së re.

Studimet e viteve të fundit, që lidhen me reformën kurrikulare në Kosovë, kryesisht kanë një përqendrim të trajtimit tematik të aspekteve, të lidhura me përgatitjet për zbatimin e kurrikulës, pilotimin e saj, shtrirjen e zbatimit, sfidat në zbatim, etj., pa një fokusim të thelluar në trajtimin e aspekteve të mbingarkesës kurrikulare.

Vendet e OECD-së kanë realizuar një analizë të mbingarkesës në arsim (Curriculum Overload: A Way Forward,, OECD (2020)). Studimi adreson aspekte të mbingarkesës kurrikulare në katër dimensione, të cilat mund të shërbejnë si orientim edhe për kontekste dhe sisteme të tjera arsimore.

**Qëllimi i konferencës**

Trajtimi i mbingarkesës kurrikulare dhe ndikimit të saj në arritshmerinë e nxënësve, në mirëqenien e nxënësve dhe të mësimdhënësve, në aspekte tematike të ndryshme, praktike dhe teorike, ofrimi i evidencave shkencore dhe hapja e debatit profesional dhe shkencor për strategjitë dhe mundësitë e ndikimit në përcaktimin e politikave vijuese për këtë çështje.

Konferenca është e hapur për të gjithë të interesuarit dhe ekspertët e fushave të zbatimit të kurrikulës dhe të reformës. Një pasqyrë reale për këto aspekte është vlerë e shtuar për vendimmarrësit dhe kahet e zhvillimit të sistemit arsimor.

Ju ftojmë të dërgoni punimet dhe trajtesat tuaja për prezantim në konferencë.

Punimet t’i dërgoni sipas kritereve dhe afateve të dhëna më poshtë.

# Çka mund të dërgohet për prezantim?

Të gjitha punimet tuaja: hulumtime, trajtesa, analiza krahasuese, hulumtime në veprim, të cilat trajtojnë aspekte të veçanta nga **tema bosht, apo nga temat e sesioneve specifike,** mund të dërgohen për pjesëmarrje dhe prezantim në konferencë.

# Dërgimi i punimit dhe vlerësimi

Ju njoftojmë se dorëzimi i abstrakteve/punimeve duhet të bëhet në këtë e-mail:

**kpi.conference.info@gmail.com**

Abstraktet/punimet do të shqyrtohen nga Këshilli Shkencor i Konferencës dhe Këshilli Shkencor i IPK-së.

Ju njoftojmë se afatet kohore për aplikim me punime janë:

* Ideja/tema duhet të dërgohet deri më **11 mars 2022**
* Abstrakti duhet të dërgohet deri më **25 prill 2022**
* Kthimi i feedbacku/ Njoftimi për vlerësimin, bëhet deri më **20 maj 2022**
* Dërgimi i abstrakteve të plotësuara, sipas sugjerimeve të dala nga vlerësimi, deri më **10 qershor 2022**
* Versioni final i abstrakteve duhet të dërgohet edhe në gjuhën angleze
* Dërgimi i punimit, drafti parë për botim në kumtesë, **21 gusht 2022**
* Kthimi i feedback/vlerësimit me sygjerime, komente, **30 shtator 2022**
* Konfirmimi i pjesëmarrjes dhe prezantimit (Power Point, Word, etj.) në konferencë, deri më **15 shtator 2022**
* Dërgimi i draftit final të punimit, **30 shtator 2022 ( për botim në kumtesë)**
* Konferenca është planifikuar të mbahet më **10 dhe 11 nëntor 2022,** në Prishtinë/Mitrovicë??
* Për datën dhe agjendën e konferencës, sesionit plenar dhe sesioneve të veçanta tematike, do t’ju informojmë me kohë.

**Aspekte tematike, të veçanta nga tema bosht, do të jenë:**

* Qasjet aktuale në zhvillimin dhe zbatimin e reformës kurrikulare – adresimi i mbingarkesës kurrikulare
* Udhëheqja e procesit të zbatimit të reformës kurrikulare dhe shërbimet mbështetëse
* Aspekte të zbatimit të kurrikulës: sfidat dhe mundësitë
* Roli i drejtorëve të shkollave në udhëheqjen e zbatimit të kurrikulës
* Ngarkesa sasiore me orë mësimore/sipas klasave
* Ngarkesat përmbajtjesore/programe...; Ngarkesa fizike (bartja/ pesha e librave/mjeteve etj.)
* Ndikimi i ngarkesës në arritshmërinë e nxënësve
* Ndikimi i ngarkesës në mirëqenien e nxënësve
* Ndikimi i ngarkesës në mirëqenien e mësimdhënësve
* Ngarkesa administrative e mësimdhënësve
* Mbingarkesa kurrikulare dhe roli i prindërve.

**Kriteret dhe stili i shkrimit të punimeve për konferencë**

**Titulli i punimit**: Titulli i punimit duhet të përfaqësojë përmbajtjen e punimit. Duhet t’i përmbajë jo më shumë se 12 fjalë.

**Abstrakti:** Duhet të përmbajnë deri në 150-250 fjalë.

Emrin, mbiemrin e autorit, emrin e institucionit ku punon autori, si dhe e-mail adresën. Abstrakti duhet të ketë deri në pesë (5) fjalë çelës. Stili i shkrimit sipas APA-s, botimi 7. Stili i shkronjave Times New Roman 12, titulli 14.

**Abstrakti të dërgohet përmes postës elektronike/e-mail-it:** kpi.conference.info@gmail.com

Vetëm pas një vlerësimi, do të bëhet pranimi ose refuzimi i tyre. Pas vlerësimit pozitivisht të abstrakteve dhe miratimit nga Këshilli Shkencor i IPK-së dhe Këshilli Shkencor i Konferencës, pjesëmarrësit do të ftohen për prezantim në konferencë.

Abstraktet e pranuara do të botohen në Librin e abstrakteve të konferencës.

Kriteret për abstrakte:

* Abstrakti duhet të përmbajë një hyrje të shkurtër për temën, qëllimin, metodën kryesore të përdorur, gjetjet ose implikimet dhe përfundimet kryesore të pritshme.
* Abstrakti nuk duhet të kalojë 150-250 fjalë.
* Së bashku me abstraktin, duhet të jepen tri deri në pesë fjalë çelës, të cilat lidhen me temën.

**Botimi i punimeve -** Punimet e plota nga konferenca mund të botohen në Kumtesë apo në revistën “Kërkime Pedagogjike 2022”. Punimet, të cilat do të merren për botim në “Kërkime Pedagogjike” duhet t’i plotësojnë kriteret vijuese:

* Punimet duhet të respektojnë stilin APA (struktura, referencat, stili i shkrimit).
* Emrin, mbiemrin e autorit, emrin e institucionit ku punon autori.
* Emrin dhe mbiemrin **e së paku dy recensentëve të punimit.**
* Punimi duhet të ketë abstraktin sipas kritereve të dhëna më lart.
* Punimi duhet të përmbajë deri në 4 000 fjalë.

**Në vend të përmbylljes.** Shpresojmë që me ndihmën dhe kontributin tuaj do të arrijmë që këtë konferencë ta shndërrojmë në ngjarjen më të rëndësishme shkencore të vendit dhe në njërën nga ngjarjet e rëndësishme shkencore të rajonit.

Duke e vlerësuar kontributin tuaj në zhvillimin shkencor, ekonomik, kulturor dhe shoqëror, ju lusim që **Ftesën** për konferencën e këtij viti ta shpërndani te komuniteti shkencor i vendit tonë, brenda dhe jashtë Kosovës.

Lidhur me formën e organizimit të konferencës, online ose me pjesëmarrje fizike, do të njoftoheni së paku 10 ditë para datës së mbajtjes. Ju njoftojmë se Instituti Pedagogjik i Kosovës nuk siguron akomodim apo transport për pjesëmarrësit në konferencë, përveç nëse janë të ftuar të veçantë në këtë ngjarje.

Drejtori i IPK-së, Nezir Çoçaj